पेडणेः पत्रादेवी- पेडणे हांगच्या अबकारी तपासणी नाक्याचेर पेडणेच्या अबकारी कार्यालयाच्या अधिकाऱ्यांनी शुक्रारा दनपारां सुमार 22 लाख रुपयाचो सोरो घेवन महाराष्ट्रांत वचपी ट्रक जप्त केलो. दुबावा वयल्यान ताणी ट्रकाची तपासणी केली तेन्ना ल्हिपचोरयां व्हरतातले तो सोरो मेळ्ळो.
 ट्रकांत हेर सामानाच्या मदीं सोऱ्याची बॉक्सां दवोरल्ली. भायल्यान शिमिटाच्यो विटो लायिल्ल्यो. पत्रादेवी नाक्यार व्हो ट्रक आयलो तेन्ना दुबाव आयिल्ल्यान अबकारी कार्यालयाचे गेटीचेर आशिल्ल्या कर्मचाऱ्यांनी ट्रकाची तपासणी करपाचें थारायलें आनी तांकां सोऱ्याची बॉक्सां मेळ्ळीं. वेगवेगळ्या तरेचो व्हो सोरो आशिल्लो.
 एमएच 11- 9884 ह्या नंबर प्लेटीच्या ट्रकांतल्यान व्हो सोरो महाराष्ट्रांत व्हरताले. पेडणे अबकारी कार्यालयाचे अधिकारी कमलेश माजीक, विभूती शेट्ये, विनोद बांदेकार, नितेश नायक, दिनकर गांवस, रामचंद्र आचार्य, रामनाथ गांवस, सत्यवान नायक, नितेश मळेवाडकार, विठोबा नायक, स्वप्नील नायक, दिपेश परुळेकार हांणी ही कारवाय केली. जप्त केल्लो ट्रक तांणी पेडणे पुलिसाचे सुवादीन केला.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 